VSK Sklep Cpg 53/2019
Sodna praksa višjih sodišč, 2019-05-16

mag. Gorazd Hočevar (preds.), mag. Jana Petrič (poroč.), Boženka Felicijan Hladnič

zaznamba sklepa o izvršbi v sodnem registru - poziv k dopolnitvi - izvršba na poslovni delež dolžnika

Po določbi 165. člena Zakona o izvršbi in zavarovanju (ZIZ) je zaznamba sklepa o izvršbi v sodnem registru namreč prvo od izvršilnih dejanj v postopku izvršbe na poslovni delež. Za zaznambo zakon ne zahteva pravnomočnosti sklepa o izvršbi (kot na primer za odločbe iz 4. in 5. točke prvega odstavka 5. člena ZSReg).

I. Pritožbi zoper sklep z dne 13.2.2019 se ugodi in se izpodbijani sklep razveljavi.

II. Pritožba zoper sklep z dne 18.12.2019 se zavrne in se potrdi izpodbijani sklep sodišča prve stopnje.

1. Z izpodbijanim sklepom je Okrožno sodišče v Kopru zavrglo pritožbo zoper sklep, s katerim je pri poslovnem deležu, last pritožnice, vpisalo zaznambo sklepa o izvršbi s prodajo deleža in poplačilom upnika iz zneska, pridobljenega s prodajo, ker kljub pozivu pritožbi ni bilo priloženo pooblastilo.

2. Zoper sklep se pritožnica pritožuje in navaja, da v zadevi Srg 2019/489 ni nikoli vložila pritožbe in zato v tem postopku ničesar ne more niti ni dolžna dopolnjevati. Predlaga, da sodišče sklep razveljavi in pritožnico pozove k predložitvi pooblastila za pritožbo, oziroma, da sedaj priloženo pooblastilo sprejme kot pravočasno.

4. Podatki spisa pokažejo, da je sodišče prejelo obvestilo Okrajnega sodišča v Kopru in na tej podlagi začelo postopek vpisa zaznambe sklepa o izvršbi pri poslovnem deležu pritožnice, vse pod opr.št. Srg 2018/50760. Zoper sklep o dovolitvi vpisa se je pritožnica 27.12.2018 pritožila. Dne 7.1.2019 je pritožnica vložila predlog za vpis splošne spremembe v SRG. Ta predlog se vodi pod opr.št. Srg 2019/489. Sodišče prve stopnje je nato pozvalo tožnico (oziroma njeno pooblaščenko) k predložitvi pooblastila, vendar ne v zadevi Srg 2018/50760, temveč v zadevi Srg 2019/489 in sicer je pritožnico pozvalo na dopolnitev predloga za splošni vpis spremembe glede subjekta vpisa. Iz spisa pa ni razvidno, da bi bil enak poziv vročen tudi v zvezi s pritožbo zoper sklep o zaznambi sklepa o izvršbi. Ker pritožnica ni bila pravilno pozvana k dopolnitvi ugovora, je pritožbeno sodišče pritožbi ugodilo in sklep razveljavilo (3. točka 39. člena Zakona o sodnem registru – ZSReg). Pritožnica pa je pritožbi že priložila pooblastilo, zato je pritožbeno sodišče v nadaljevanju kot pristojno sodišče odločilo o (ustrezno dopolnjeni) pritožbi zoper sklep o vpisu.

Glede pritožbe zoper sklep z dne 18.12.2019

5. Z izpodbijanim sklepom je Okrožno sodišče v Kopru pri subjektu vpisa pri poslovnih deležih pritožnice vpisalo zaznambo sklepa o izvršbi Okrajnega sodišča v Kopru št. I 0879 I 529/2018 z dne 12.12.2018.

6. Zoper sklep se pritožnica pritožuje in navaja, da sklep o izvršbi še ni pravnomočen, saj je zoper njega vložila ugovor, poleg tega pa je tudi zoper izvršilni naslov, na podlagi katerega je bil sklep o izvršbi izdan, vložila predlog za dopustitev revizije.

8. V predmetni zadevi gre za vpis po uradni dolžnosti. Po določbi 165. člena Zakona o izvršbi in zavarovanju (ZIZ) je zaznamba sklepa o izvršbi v sodnem registru namreč prvo od izvršilnih dejanj v postopku izvršbe na poslovni delež. Za zaznambo zakon ne zahteva pravnomočnosti sklepa o izvršbi (kot na primer za odločbe iz 4. in 5. točke prvega odstavka 5. člena ZSReg). Ker mora registrsko sodišče zgolj izvršiti sklep izvršilnega sodišča

, v predmetnem postopku ni pomembno, da sta bila vložen ugovor zoper sklep o izvršbi in predlog za dopustitev revizije zoper izvršilni naslov. Registrsko sodišče se v pravilnost sklepov izvršilnega sodišča ne more spuščati.

9. Na podlagi vsega povedanega je pritožbeno sodišče pritožbo kot neutemeljeno zavrnilo in potrdilo izpodbijano sklep (2. točka 39. člena ZSReg).

Če so sicer izpolnjeni tudi ostali pogoji iz 34. člena ZSReg, kar pa v predmetni zadevi za pritožbo ni sporno.

Zakon o sodnem registru (uradno prečiščeno besedilo) (2007) - ZSReg-UPB2  - člen 5, 5/1, 5/1-4,5/1-5, 34, 39, 39-2, 39-3

Zakon o izvršbi in zavarovanju (uradno prečiščeno besedilo) (2007) - ZIZ-UPB4  - člen 165

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.